text: Nye havvindmøller skaber 8.000 job
  18 juni 2013 kl. 09.52
  Der er håb for folk i vindmøllebranchen, der er blevet fyret på grund af krisen. Ifølge en rapport fra AE-rådet, vil der de kommende år blive skabt 8.000 job, når der skal sættes nye havmøller op, skriver Fagbladet 3F.
  Opsætningen af de nye vindmøller er en del af sidste års energiaftale, som regeringen indgik med Venstre, Dansk Folkeparti, Enhedslisten og De Konservative.
  Den betyder blandt andet, at der skal sættes 500 megawatt kystnære havmøller op i årene 2015-2020.
  Rapporten peger blandt andet på, at de fleste ny job bliver danske.
  - Det her viser jo bare, at det er godt at investere i vindenergi. Både for miljøet og for beskæftigelsen, siger miljøkonsulent Jesper Lund-Larsen fra 3F.
  Der er seks områder i spil til de nye møller: Bornholm, Smålandsfarvandet, Sejerø Bugt, ved Sæby samt i Vesterhav Syd og Vesterhav Nord (ved Ringkøbing).
  